b'\n_START_ARTICLE_\nMilo\xc5\xa1 Ryb\xc3\xa1\xc5\x99\n_START_SECTION_\n\xc5\xbdivljenje in delo\n_START_PARAGRAPH_\nSrednjo \xc5\xa1olo je obiskoval v Ljubljani, kjer je leta 1947 maturiral. Leta 1952 je diplomiral najprej na Pravni fakulteti, nato pa leta 1965 \xc5\xa1e iz zgodovine na Filozofski fakulteti v Ljubljani.  Od leta 1959 do 1983 je delal v Narodni in univerzitetni knji\xc5\xbenici v Ljubljani, najprej kot bibliotekar, kasneje pa kot bibliotekarski svetovalec ter vodja oddelka za stvarni in sistematski katalog. Od leta 1983 do 1988 delal na ZRC SAZU. Bil je strokovni svetnik pri pravni sekciji Terminolo\xc5\xa1ke komisije In\xc5\xa1tituta za slovenski jezik. Od leta 1988 pa vse do smrti je bil zaposlen, do leta 1993 redno, nato pa honorarno, na Oddelku za bibliotekarstvo Filozofske fakultete v Ljubljani, kjer je bil docent._NEWLINE_Bil je \xc4\x8dlan Sveta za odnose z verskimi skupnostmi pri predsedstvu republi\xc5\xa1ke konference SZDL. Od leta 1982 pa vse do smrti je bil odbornik Mohorjeve dru\xc5\xbebe v Celju, v letih 1982-1987 pa tudi njen podpredsednik. Bil je \xc4\x8dlan sekcije za zgodovino pri centralni komisiji za klasifikacijo pri FID v Haagu (Mednarodna zveza za dokumentacijo) in \xc4\x8dlan CERCOR (Evropski center za raziskovanje verskih kongregacij in redov) pri Univerzi v St. Etienne v okviru Academie de Lyon. Pri Zvezi bibliotekarskih dru\xc5\xa1tev Slovenije je bil v letih 1963-1983 \xc4\x8dlan odbora in vodja komisije za klasifikacijo, od 1967 do 1983 tudi vodja komisije za diplome in odlikovanja, od 1964 do 1980 pa \xc4\x8dlan komisije za klasifikacijo pri Zvezi dru\xc5\xa1tev bibliotekarjev Jugoslavije._NEWLINE_Pedago\xc5\xa1ko je deloval v \xc5\xa1tudijskih letih 1965/1966 do 1979/1980, ko je za\xc4\x8del predavati na Oddelku za knji\xc5\xbeni\xc4\x8darstvo Pedago\xc5\xa1ke akademije v Ljubljani. Predaval je predmeta Razvoj in sistematika znanosti ter Klasifikacija. Po ustanovitvi \xc5\xa1tiriletnega programa bibliotekarstva na Filozofski fakulteti pa je leta 1979 za\xc4\x8del ta dva predmeta predavati na Oddelku za bibliotekrstvo te fakultete. Poleg teh dveh predmetov je predaval tudi predmet Razvoj bibliotekarstva. Obenem je nekaj \xc4\x8dasa predaval tudi na Pravni fakulteti, kjer je bil profesor latin\xc5\xa1\xc4\x8dine in zunanji spra\xc5\xa1evalec pri predmetu Splo\xc5\xa1na in narodna zgodovina dr\xc5\xbeave in prava. _NEWLINE_Njegova bibliografija obsega okoli 150 enot. Ve\xc4\x8dino njegovih del predstavljajo znanstvene in strokovne objave, ocene, bibliografije, biografije in poljudnoznanstveni \xc4\x8dlanki, objavljeni v periodi\xc4\x8dnem tisku in zbornikih. Velik del njegovih objav zavzemajo zgodovinski zapisi. Na tem podro\xc4\x8dju se je ukvarjal predvsem s preu\xc4\x8devanjem zgodovine Cerkve, La\xc5\xa1kega ter knjige in knji\xc5\xbenic. Natan\xc4\x8dno je preu\xc4\x8deval tudi zgodovino Mohorjeve dru\xc5\xbebe. Kot velik poznavalec zgodovine cerkve, liturgi\xc4\x8dnega obredja in cerkvenih insignij je pisal o cerkvenih redih. Obdelal je tudi nekatera sporno interpretirana vpra\xc5\xa1anja slovenske zgodovine (Poro\xc4\x8dilo nem\xc5\xa1kega u\xc4\x8ditelja o spopadu na Gra\xc4\x8dnici 12. II. 1944, Nacisti\xc4\x8dni ukrepi zoper duhov\xc5\xa1\xc4\x8dino lavantinske \xc5\xa1kofije 1941-1945)._NEWLINE_Drugo skupino njegovih del predstavlja biografije. Prou\xc4\x8dil je okoli 25 pomembnih Slovencev za Slovenski biografski leksikon, Primorski slovenski biografski leksikon, Avstrijski biografski leksikon in Enciklopedijo Slovenije. Napisal je tudi veliko predstavitev znanih osebnosti  z obmo\xc4\x8dja La\xc5\xa1kega, ki so bile objavljene predvsem v koledarjih Mohorjeve dru\xc5\xbebe._NEWLINE_Pomembno podro\xc4\x8dje njegovega ustvarjanja so tudi bibliografije. V letih 1969-1980 je sestavljal bibliografije z naslovom:\xc2\xa0\xc2\xbb Zgodovinske publikacije v letu\xe2\x80\xa6\xc2\xab, ki so bile objavljene enkrat letno v Zgodovinskem \xc4\x8dasopisu. Pisal je Mohorsko bibliografijo za leto 1972-1981 in v soavtorstvu bibliografijo Nove tuje histori\xc4\x8dne publikacije v osrednjih ljubljanskih knji\xc5\xbenicah za leta 1969-1981 za Zgodovinski \xc4\x8dasopis. Sam je leta 1969 sestavil delo Bibliographia Cartusiana Sloveniae.\n_START_SECTION_\nNagrade\n_START_PARAGRAPH_\nZa svoje bibliotekarsko delo je prejel ve\xc4\x8d priznanj. Leta 1974 je ob 20-letnici Zveze dru\xc5\xa1tev bibliotekarjev Jugoslavije prejel \xc4\x8dastno diplomo. Leta 1975 je prejel \xc4\x8copovo diplomo Dru\xc5\xa1tva bibliotekarjev Slovenije. Leta 1985 je dobil priznanje ob 110-letnici NUK za prispevek k strokovnemu razvoju NUK in slovenskega knji\xc5\xbeni\xc4\x8darstva. Leta 1971 pa priznanje Mohorjeve dru\xc5\xbebe za 20-letno delo. Za svoje strokovne in poljudnoznanstvene prispevke iz zgodovine La\xc5\xa1kega je bil leta 1970 nagrajen s spomenico Gasilskega dru\xc5\xa1tva La\xc5\xa1ko. V letu 1994 pa je prejel tudi priznanje Antona A\xc5\xa1kerca ob\xc4\x8dine La\xc5\xa1ko ter nagrado 2. julij.'